
Keresztirányban terhelt cölöpök vizsgálata

A cölöpalapozás az elmúlt évtizedekben rendkívül elterjedt alapozási móddá vált. Vízszintes irányú terhet a cölöpön szélteher, földrengésteher vagy daruteher is okozhat. A keresztirányban terhelt cölöpök számítása bonyolult geotechnikai kérdés, mivel a pontos számításhoz elengedhetetlen a talaj térbeli kiterjedése, valamint a nemlineáris viselkedés figyelembe vétele.
Dolgozatomban egy, a hazai gyakorlatban újnak számító, a megtámasztást nemlineáris p-y görbékkel modellező programmal, az LPile-lal vizsgálom a keresztirányban terhelt cölöpök viselkedését. A dolgozat célja bemutatni a szoftver működési elvét, a számítási módszer előnyeit és hátrányait, valamint különbségeket a hazánkban elterjedt szoftverekhez képest. A témát aktualitását az adja, hogy hazánkban jelenleg nem elterjedt a nemlineáris p-y görbéket használó szoftverek alkalmazása, holott pontosabb közelítést adhat a lineáris elven működő szoftvereknél. A geotechnikai végeselem program használatával szemben e program használata egyszerűbb és kevésbé időigényes. Így azt vizsgálom, hogy a nemlineáris rugókkal megtámasztott gerendamodellen alapuló program képes-e egy köztes megoldást biztosítani, egyszerű kezelés mellett megfelelő pontossággal számolni.
Dolgozatom első felében homogén talajkörnyezetben paraméteranalízissel vizsgálom, hogy a p-y görbék input adatainak, és a terhelés mértékének változtatása milyen hatással van a cölöp viselkedésére. A második részben a paraméteranalízis során tapasztaltakat felhasználva egy vízszintes cölöp-próbaterhelés visszamodellezését kísérlem meg. 



